text: ২৬ মার্চ, রয়টার্স : মহামারী আকারে ছড়িয়ে পড়া করোনাভাইরাস মোকাবেলায় বিশ্বের বিভিন্ন দেশের নেয়া কঠোর পদক্ষেপের কারণে পৃথিবীর অর্ধেক মানুষ কোনো না কোনোভাবে বিধিনিষেধের বেড়াজালে বন্দি জীবন কাটাচ্ছেন। এরই মধ্যে কভিড-১৯ এ আক্রান্তের সংখ্যা সাড়ে সাড়ে চার লাখ পেরিয়ে গেছে; মৃতের সংখ্যা ছাড়িয়েছে ২১ হাজার।
  যেসব দেশে পুরোপুরি 'লকডাউন' করা হয়েছে, অর্থাৎ নাগরিকদের বাড়ির বাইরে যেতে নিষেধ করা হয়েছে, সেসব দেশের দেড়শ কোটি মানুষ পুরোপুরি বন্দিদশার মধ্যে পড়েছেন।
  যেসব এলাকায় ভাইরাসের প্রাদুর্ভাব কম, সেসব এলাকার মানুষ কবে কাজে ফিরতে পারবে, সে বিষয়ে দ্রুত সিদ্ধান্ত জানাবেন বলেও ঘোষণা দিয়েছেন ট্রাম্প। "আমাদের দেশকে ফের সচল করতে চাই। কোনো তাড়াহুড়ো কিংবা জোর করে নয়। ইস্টারের (১২ এপ্রিল) আগেই আমাদের কিছু সিদ্ধান্ত নিতে হবে, এর আগেও হতে পারে," বলেছেন নভেম্বরের প্রেসিডেন্ট নির্বাচনের প্রচারে তার আমলে মার্কিন অর্থনীতির শক্তিশালী অবস্থানের কথা বারবার বলে আসা ট্রাম্প। জাতিসংঘের মহাসচিব গুতেরেস বিশ্বের দরিদ্র মানুষদের জন্য দুই বিলিয়ন ডলারের একটি সহায়তা তহবিল খুলতে গিয়ে বলেছেন, মহামারি মোকাবেলায় সমগ্র বিশ্বকে এক হয়েই লড়তে হবে।
  "কভিড-১৯ সমগ্র মানবজাতির জন্য হুমকি, তাই সমগ্র মানবজাতিকেই ঘুরে দাঁড়াতে হবে। এই মুহূর্তে বৈশ্বিক পদক্ষেপ ও সংহতি খুবই গুরুত্বপূর্ণ। বিচ্ছিন্নভাবে একেকটি দেশের প্রতিক্রিয়া যথেষ্ট নয়," বলেছেন তিনি।
  বুধবার কভিড-১৯ এ আক্রান্ত আরও দুই রোগীর মৃত্যুর খবর দেয়া রাশিয়াও লকডাউনের পথ ধরতে যাচ্ছে বলে আন্তর্জাতিক সংবাদমাধ্যমগুলোর খবর।
  দেশটির প্রেসিডেন্ট ভ্লাদিমির পুতিন আগামী সপ্তাহের সব কার্যদিবসে সরকারি ছুটি ঘোষণা করেছেন, সংবিধান সংশোধনের গণভোট স্থগিত করেছেন। মানুষজনকে কর্তৃপক্ষের দেয়া নির্দেশনা মেনে চলারও অনুরোধ জানিয়েছেন তিনি। যুক্তরাজ্যেও আক্রান্ত-মৃতের সংখ্যা বাড়ছে। বুধবার ব্রিটিশ সিংহাসনের উত্তরাধিকার প্রিন্স চার্লসের করোনাভাইরাসে আক্রান্ত হওয়ার খবর পাওয়া গেছে; অবশ্য তার সংক্রমণ মৃদু বলে কর্মকর্তারা আশ্বস্ত করেছেন।
  করোনাভাইরাসের বিরুদ্ধে প্রাণপণ লড়াই করে সফলতার কাছাকাছি পৌঁছানো চীনের পরিস্থিতি এখন একেবারেই অন্যরকম। ডিসেম্বরের শেষদিকে প্রাণঘাতী এ ভাইরাসটি দেশটির যে প্রদেশ থেকে ছড়িয়েছিল, সেই হুবেই প্রদেশে মানুষের চলাচলের ওপর থেকে বিধিনিষেধ তুলে নেয়া হয়েছে। তিনমাস পর ভ্রমণের সুযোগ পাওয়া মানুষদের চাপে বাস ও ট্রেনে ব্যাপক ভিড় দেখা গেছে।
  আক্রান্তের সংখ্যা প্রায় আড়াই হাজার ও মৃত্যুর সংখ্যা পাঁচজনে দাঁড়ানোর পর ইসরায়েলেও নাগরিকদের চলাচলের ওপর বিধিনিষেধ আরোপ করা হয়েছে, বন্ধ করে দেয়া হয়েছে জেরুজালেমের চার্চ অব হোলি সেপুলক্রে।
  করোনাভাইরাসের কারণে বিশ্বজুড়ে যে অর্থনৈতিক ক্ষয়ক্ষতি হতে যাচ্ছে, তা এক দশক আগের মন্দার চেয়েও ভয়াবহ হবে বলে বিশেষজ্ঞরা আশঙ্কা করছেন।
  তবে যুক্তরাষ্ট্র দুই ট্রিলিয়ন ডলারের বেশি প্রণোদনার ঘোষণা দেয়ায় সেখানকার শেয়ারবাজারে ইতিবাচক হাওয়া বইছে। কিন্তু প্রাদুর্ভাব বাড়তে থাকায় সবচেয়ে বড় অঙ্গরাজ্য ক্যালিফোর্নিয়াসহ দেশটির ১৬ কোটিরও বেশি মানুষকে ঘরবন্দি থাকার নির্দেশনা দেয়া হয়েছে।